SKRIFTLIG FORESPØRGSEL E-3524/02

af Antonios Trakatellis (PPE-DE) til Kommissionen

(10. december 2002)

Om: Dårligt udført bygge- og anlægsarbejde i Grækenland: Uheld i Kifisos og på broen ved trafikknudepunktet Peania

I konklusioner fra nogle eksperter, der har undersøgt omstændighederne ved de seneste uheld i Kifisos-området, sammenstyrtningen af broen ved knudepunktet Peania og manglerne ved det arbejde, der udføres ved Egnatia-vejen, er det blevet afsløret, at disse projekter blev påbegyndt uden, at hverken entreprenørfirmaerne eller ingeniørerne fra de græske myndigheder, som overvågede udførelsen af projekterne, havde foretaget de foreskrevne undersøgelser, der er af afgørende betydning.

Under henvisning til de ovennævnte samt mange andre projekter (ca. 20), hvor der er konstateret mangler ved det udførte arbejde, bedes Kommissionen besvare følgende:

1. Hvilke sanktioner har Kommissionen indført over for de ansvarlige for de ovennævnte uheld, som skyldes byggesjusk, der er konstateret i forbindelse med projekterne under den anden fællesskabsstøtteramme, og hvilke sanktioner er blevet pålagt de entreprenører, der udfører de pågældende projekter;

2. Er Kommissionen underrettet om den detaljerede liste over projekter i Grækenland, der er udført for fællesskabsmidler, og hvor der er konstateret mangler ved arbejdet?

3. Hvordan vil Kommissionen kunne sikre kvaliteten af de offentlige arbejder, som samfinansieres af EU, allerede inden projekterne påbegyndes?

4. På hvilken anden måde og gennem hvilke andre foranstaltninger vil Kommissionen kunne skride ind for at sikre, at der i Grækenland hersker gennemsigtighed, at systemet for udførelse af sådanne bygge- og anlægsprojekter er pålideligt, og at der ikke forekommer byggesjusk, som kan resultere i, at borgernes liv bringes i fare?

5. Er der af Det Særlige Kontrolråd (ESPEL) blevet udarbejdet rapporter om de fællesskabsprojekter, hvor der er konstateret byggesjusk i Grækenland, og hvis ja, er de passende sanktioner blevet indført?

Svar afgivet på Kommissionens vegne af Michel Barnier

(27. januar 2003)

1. Det er op til de nationale myndigheder at afgøre, om der skal iværksættes sanktioner på baggrund af ulykker eller andre begivenheder. Kommissionen får ingen information herom.

2. De græske myndigheder har udarbejdet og ligger inde med en detaljeret liste over bygge- og anlægsprojekter, der er udført i Grækenland for EU-midler, og hvor der er konstateret mangler ved arbejdet. Det Europæiske Kontor for Bekæmpelse af Svig (OLAF) bliver holdt underrettet af de nationale myndigheder om tilfælde af misbrug af EU-midler, herunder bygge- og anlægsprojekter, hvor der er opdaget alvorlige fejl, som ikke kan udbedres, uden at projektet skal laves helt eller delvis om (såkaldte kategori iii-projekter).

3. Som fastsat i den tredje EU-støttteramme (2000-2006) udarbejdede de græske myndigheder en handlingsplan i 2002 for at forbedre offentlige bygge- og anlægsarbejder og også gennemføre en radikal reform for at forbedre konstruktionssystemet. Reformen skulle, når den er gennemført, bidrage til at forbedre offentlige bygge- og anlægsarbejders kvalitet. Kommissionen er ved at udarbejde sine bemærkninger til forslagene og vil inden længe sende dem til den græske regering.

Et strengere nationalt system til kontrol af kvaliteten af offentlige bygge- og anlægsarbejder, der er færdige eller under udførelse, er et vigtigt skridt i den rigtige retning. Kommissionen skrev til de græske myndigheder i december 2002 og bad om at blive informeret om den nye ministerielle beslutning om kvalitetskontrol, der er ved at blive udarbejdet.

4. Selv om de græske myndigheder har det primære ansvar, fører Kommissionens tjenestegrene individuel kontrol på stedet med projekter, der medfinansieres af EU i Grækenland. Formålet er at sikre, at EU's midler anvendes korrekt i overensstemmelse med de gældende regler.

5. Det Særlige Kontrolråd (ESPEL) forelægger sine rapporter for de græske myndigheder, som på grundlag heraf træffer afgørelse om, hvilke foranstaltninger der er nødvendige, herunder om der skal iværksættes sanktioner, hvis dette kræves i henhold til den gældende lovgivning. OLAF bliver regelmæssigt underrettet af de græske myndigheder om ESPEL's resultater af undersøgelser af kategori iii-projekter og opfølgning af dem.